Ich was da ich sach
ICh was da ich sach·
in ir swert zwen dorper grisfen iunge·
Růdolf da bigonde in zorne stetschen·
Chúnze dar zů sprach·
nieman ist dem an mir ie gelunge·
ich han dinen zorn nit wan vúr getschen·
Růdolf sprach du hast ellen gemeinet·
nach der ich vil dike han geweinet·
huͤt dis libes vor mir·
an dem werde an sunnentage vor ir·
din schulde ist das ir hulde gegen mir kleinet·

Si swigen darzů·
das mans verre vernam in kurzer stunde·
dar kam doͤrper vil mit grôssem schalle·
Růdolf malch sin chů·
vn růfte dien dien er gůtes gunde·
trinkint vnd sint mir bi húte alle·
helfe man im so helfent mir ǒch sere·
das ich vor ellen beiage húte ere·
ich wil Chůnzen slan·
das hunde min mugen zim herzen gan·
ern gewirbt vmb ellen niemer mere·

Wir suns vnderstan·
sprachen zwene der wegsten vnd der Meyer·
bittent Chůnzen dc er Ellen abe lâsse·
des mag nicht ergan·
ich gab ir ein geis· vnd hundert eyer·
vnd bin ir holt recht ane mâsse·
da vúr sol dich Růdolf vil wol mieten·
nu lant hoͤren· was wil er mir bieten·
zwo geîsse vnd ein hůn·
Chůnze sprach das wil ich gerne tůn·
ich tet ie das biderbe lúte mir rieten·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse